SA doen streng stappe teen IsraelLindiwe Sisulu (Foto: Departement van kommunikasie) Lindiwe Sisulu, minister van internasionale betrekkinge en samewerking, het Dinsdagoggend die parlementêre perskorps toegespreek oor die regering se besluit om die Suid-Afrikaanse ambassadeur uit Israel te herroep. Maroela Media het vroeër berig die regering het Maandag sy ambassadeur in Israel met onmiddellike inwerkingtreding onttrek tydens ’n dag van gevegte tussen die Israeliese magte en Palestyne wat tot die dood van minstens 58 mense in die Gasa-strook gelei het. Ongeveer 2 700 mense is tydens die geweld beseer. Sisulu het Dinsdag gesê behalwe vir die Suid-Afrikaanse ambassadeur wat onbepaald uit Tel Aviv teruggeroep is, is die toekoms van die Israelse ambassade in Pretoria ook onseker, met die afgradering daarvan wat al meer na ’n uitgemaakte saak lyk. Sy het gesê die Suid-Afrikaanse regering sal met die Suid-Afrikaanse Joodse gemeenskap en die plaaslike Joodse Raad van Afgevaardigdes in gesprek tree sodat die Suid-Afrikaanse Jodedom druk op Israel kan toepas om meer vreedsaam op te tree. Palestynse betogers tydens ŉ betoging in die Gasa-strook op die grens met Israel (14 Mei 2018). Foto: Khalil Hamra/AP Sisulu het die skuld vir die Palestynse sterftes vierkantig voor die deur van die Israelse sekerheidsmagte en die Amerikaanse president, Donald Trump, gelê. Trump se besluit om die Amerikaanse ambassade in Israel te verskuif van Tel Aviv na die ooste van Jerusalem, wat nie deel is van die gebied wat in 1948 aan die Jode gegee is nie, was die katalisator vir die huidige protesoptrede. Sisulu het gisteraand regstreeks met die nuwe Amerikaanse minister van buitelandse sake, Mike Pompeo, geskakel en hom gevra om die opening van die nuwe Amerikaanse ambassade in Jerusalem uit te stel, maar hy het aangevoer Trump se besluit moet deurgevoer word. Volgens Sisulu is die uitbou van Suid-Afrikaanse ekonomiese groei tans die voorste doelwit van Suid-Afrikaanse buitelandse beleid. Sy het die moontlikheid van vrede op die Koreaanse skiereiland verwelkom, maar haar skok uitgespreek oor Trump se besluit om die kernkragooreenkoms met Iran eensydig op te sê. Sisulu het gesê Iran is ’n strategiese vennoot van Suid-Afrika. Suid-Afrika het volgens haar en haar adjunk, Llewellyn Landers, al dikwels daarin geslaag om Iran van skadelike gedrag te laat afsien danksy die verbintenis. Die minister het gesê Suid-Afrika is ’n brugbouer tussen Iran en sy aartsvyand, Saoedi-Arabië. Suid-Afrika se voorste prioriteit bly die stabilisering van Suider-Afrika sodat die land se ekonomie kan groei. Daarom bly Suid-Afrikaanse weermaglede aktief in Lesotho en die Demokratiese Republiek van die Kongo, en is goeie betrekkinge met Namibië, Botswana, Angola en Zimbabwe reeds deur staatsbesoeke van pres. Cyril Ramaphosa versterk, het Sisulu gesê.